钦定古今图书集成/明伦汇编/氏族典/第193卷 > 姚天福
## 钦定古今图书集成/明伦汇编/氏族典/第193卷 > 姚天福

按《元史姚天福传》：“天福，字君祥，绛州人。父居实，避兵
徙雁门。天福以材辟怀仁丞。至元五年，拜监察御史。
每廷折权臣，帝嘉其直，锡名巴儿思，谓其不畏强悍
犹虎也。有出使者陵民取贿，天福易服，间行得其状，
奏戮之以徇，豪右慑服。十二年，左迁衡州路同知，不
就。起为河东道提刑按察副使，征拜中顺大夫、治书”
侍御史。十六年，江南既平，授嘉议大夫、淮西道按察
使，迁山北道按察使。二十二年，入为刑部尚书，寻出
为扬州路总管，俄拜甘肃行省参知政事。三十一年，
授陕西汉中道肃政廉访使，寻除真定路总管。大德
四年，拜参知政事，兼大兴府尹。六年，以疾卒。